CELEX: 32020R1243
Language: bg
Date: 2020-09-01 00:00:00
Title: Регламент за изпълнение (ЕС) 2020/1243 на Комисията от 1 септември 2020 година за удължаване на срока на дерогацията от Регламент (ЕО) № 1967/2006 на Съвета по отношение на минималното разстояние от брега и минималната дълбочина за улов на стъкленка (Аphia minuta), на Ферерово попче (Pseudaphia ferreri) и на смарид (Spicara smaris) с корабни грибове в част от териториалните води на Испания (Балеарски острови)

2.9.2020   
               
               
                  BG
               
               
                  Официален вестник на Европейския съюз
               
               
                  L 286/5
               
            
         РЕГЛАМЕНТ ЗА ИЗПЪЛНЕНИЕ (ЕС) 2020/1243 НА КОМИСИЯТА
         от 1 септември 2020 година
         за удължаване на срока на дерогацията от Регламент (ЕО) № 1967/2006 на Съвета по отношение на минималното разстояние от брега и минималната дълбочина за улов на стъкленка (Аphia minuta), на Ферерово попче (Pseudaphia ferreri) и на смарид (Spicara smaris) с корабни грибове в част от териториалните води на Испания (Балеарски острови)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕО) № 1967/2006 на Съвета от 21 декември 2006 г. относно мерките за управление на устойчивата експлоатация на рибните ресурси в Средиземно море, за изменение на Регламент (ЕИО) № 2847/93 и за отмяна на Регламент (ЕО) № 1626/94 (1), и по-специално член 13, параграф 5 от него,
         като има предвид, че:
         
                     (1)
                  
                  
                     С член 13, параграф 1 от Регламент (ЕО) № 1967/2006 се забранява използването на теглени уреди в рамките на 3 морски мили от брега или в рамките на 50-метровата изобата, когато тази дълбочина е достигната на по-малко разстояние от брега.
                  
               
                     (2)
                  
                  
                     По искане на държава членка Комисията може да разреши дерогация от член 13, параграф 1 от Регламент (ЕО) № 1967/2006, ако са изпълнени условията, определени в член 13, параграфи 5 и 9.
                  
               
                     (3)
                  
                  
                     Дерогация от член 13, параграф 1, първа алинея с цел използването на корабни грибове за улов на стъкленка (Аphia minuta), на Ферерово попче (Pseudaphia ferreri) и на смарид (Spicara smaris) в териториалните води на Испания на Балеарските острови беше предоставена за първи път до 31 декември 2016 г. с Регламент за изпълнение (ЕС) № 1233/2013 на Комисията (2). Тя се основаваше на допълнителна дерогация от минималния размер на окото на мрежите, приета от Испания в съответствие с член 9, параграф 7 от Регламент (ЕО) № 1967/2006, тъй като без нея съответният вид риболов нямаше да може да се извърши и щеше да се наложи да бъде прекратен.
                  
               
                     (4)
                  
                  
                     С Регламент за изпълнение (ЕС) 2019/662 на Комисията (3) срокът на дерогацията бе удължен до 31 декември 2019 г., като бе взет предвид установения от Испания съгласно член 19 от Регламент (ЕО) № 1967/2006 план за управление на видовете риболов, за които се прилага дерогацията.
                  
               
                     (5)
                  
                  
                     На 3 септември 2019 г. испанските власти поискаха от Комисията да удължи срока на дерогацията от член 13, параграф 1, първа алинея след 31 декември 2019 г. Испания представи проект на новия план за управление за периода 2019—2022 г., който ще бъде уреден от съществуващите национални правила (4). Испания представи актуализирана информация с цел обосноваване на подновяването на дерогацията.
                  
               
                     (6)
                  
                  
                     През ноември 2019 г. Научният, технически и икономически комитет по рибарство (НТИКР) оцени проекта за план за управление (5), а през март 2020 г. разгледа искането за удължаване на срока на дерогацията (6).
                  
               
                     (7)
                  
                  
                     НТИКР стигна до заключението, че планът за управление на риболова с корабни грибове в Балеарските острови през 2016—2019 г. е бил изпълнен правилно и че условията, въз основа на които през 2016 г. е била предоставена дерогация по отношение на минималното разстояние от брега и минималната дълбочина, продължават да са налице. НТИКР отбелязва, че риболовният уред е изглежда с висока селективност.
                  
               
                     (8)
                  
                  
                     НТИКР предложи някои корекции, по-специално чрез определяне на сезонен ОДУ, съобразен с наскорошния улов, и чрез изясняване на възможното въздействие върху пластовете морска трева на дъното на два залива вследствие на риболова на попчета с гриб Jonquiller.
                  
               
                     (9)
                  
                  
                     Предвид оценката на НТИКР Комисията отбелязва, че с писмо, изпратено до Комисията на 4 юни 2020 г. (7), испанските органи са поели ангажимент да съгласуват сезонния общ допустим улов (ОДУ) със средния улов, регистриран през последните години, и да започнат научно проучване, което да изясни дали риболовът е засегнал пластовете морска трева в съответните заливи. Испания също така се ангажира да забрани риболова във въпросните два залива най-малкото, докато НТИКР не оцени научното проучване, и да информира Комисията за последващите действия във връзка с горепосочените ангажименти.
                  
               
                     (10)
                  
                  
                     Поисканата от Испания дерогация отговаря на условията, посочени в член 13, параграфи 5 и 9 от Регламент (ЕО) № 1967/2006.
                  
               
                     (11)
                  
                  
                     Съществуват специфични географски ограничения, обусловени както от малкия размер на континенталния шелф, така и от пространственото разпределение на целевите видове, обхващащо само определени участъци в крайбрежните райони на дълбочина, по-малка от 50 метра.
                  
               
                     (12)
                  
                  
                     Риболовът не оказва значително въздействие върху морската среда, тъй като корабните грибове се теглят във водния стълб. Поради използването на ехолоти риболовът е високо селективен и има много малко прилов. Освен това нежеланият улов незабавно се освобождава жив и способността за оцеляване е много висока.
                  
               
                     (13)
                  
                  
                     Поисканата от Испания дерогация се отнася до ограничен брой кораби — общо 55.
                  
               
                     (14)
                  
                  
                     Този вид риболов не може да се извършва с други уреди, тъй като корабните грибове са единственият регламентиран уред, с който е разрешен уловът на тези три целеви вида с движение на стада в плитки крайбрежни води.
                  
               
                     (15)
                  
                  
                     Искането се отнася до кораби, които са вписани в регистъра на корабите, воден от Генерална дирекция за риболова и морските райони на Балеарските острови, и за които е известно, че извършват риболов в продължение на над пет години и ще провеждат операции съгласно план за управление, регулиращ улова на стъкленка (Aphia minuta), на Ферерово попче (Pseudaphia ferreri) и на смарид (Spicara smaris) с корабни грибове. Тези кораби са включени в списък, съобщен на Комисията съгласно изискванията на член 13, параграф 9 от Регламент (ЕО) № 1967/2006.
                  
               
                     (16)
                  
                  
                     Планът за управление гарантира, че няма да има бъдещо увеличаване на риболовното усилие, тъй като разрешенията за риболов ще се издават само за посочените 55 кораба, като всеки от тях има дължина до 12 m и мощност до 198,5 kW. Освен това се определят максимален кумулиран тонаж и мощност, а риболовната дейност ще се преустанови до следващия риболовен сезон, ако сезонният ОДУ бъде достигнат.
                  
               
                     (17)
                  
                  
                     Съответните риболовни дейности отговарят на изискванията по член 4, параграф 1 от Регламент (ЕО) № 1967/2006, които позволяват риболова над защитени местообитания, ако той се извършва при определени условия и без контакт с пласта с морска трева.
                  
               
                     (18)
                  
                  
                     Освен това без дерогация от минималния допустим размер на окото на мрежите въпросният вид риболов нямаше да може да се извърши.
                  
               
                     (19)
                  
                  
                     Тъй като обаче въпросният риболов е високоселективен, оказва незначително въздействие върху морската среда и не е засегнат от разпоредбите на член 4, параграф 5 от Регламент (ЕО) № 1967/2006, в миналото Испания е разрешила дерогация от минималния размер на окото на мрежите по силата на член 9, параграф 7 от Регламент (ЕО) № 1967/2006.
                  
               
                     (20)
                  
                  
                     Член 9 от Регламент (ЕО) № 1967/2006 беше заличен с Регламент (ЕС) 2019/1241 на Европейския парламент и на Съвета (8). В съответствие с част Б, точка 4 от приложение IX към Регламент (ЕС) 2019/1241 предоставените въз основа на член 9 от Регламент (ЕО) № 1967/2006 дерогации от минималните размери на окото, които бяха в сила на 14 август 2019 г., могат обаче да продължат да се прилагат, ако не водят до увеличаване на улова на млади екземпляри. Това удължаване на дерогацията отговаря на условията, посочени в член 15, параграф 5 от Регламент (ЕС) 2019/1241, и в част Б, точка 4 от приложение IX към него, тъй като не води до занижаване на стандартите за селективност, съществуващи към 14 август 2019 г., по-специално от гледна точка на увеличаване на улова на млади екземпляри, и преследва постигането на общите и измеримите цели, посочени в членове 3 и 4 от посочения регламент.
                  
               
                     (21)
                  
                  
                     Съответните риболовни дейности отговарят на изискванията за риболовния дневник, определени в член 14 от Регламент (ЕО) № 1224/2009 на Съвета (9).
                  
               
                     (22)
                  
                  
                     Съответният вид риболов се извършва много близо до брега, така че той не възпрепятства риболовните дейности на други кораби.
                  
               
                     (23)
                  
                  
                     Той е регламентиран в испанския план за управление, за да се гарантира, че уловът на видовете, посочени в приложение IХ към Регламент (ЕС) 2019/1241, е минимален.
                  
               
                     (24)
                  
                  
                     Корабните грибове не се използват за улов на главоноги.
                  
               
                     (25)
                  
                  
                     Испанският план за управление включва мерки за наблюдение на риболовните дейности, както е предвидено в член 13, параграф 9, трета алинея от Регламент (ЕО) № 1967/2006.
                  
               
                     (26)
                  
                  
                     Поради това исканата дерогация следва да бъде предоставена.
                  
               
                     (27)
                  
                  
                     Съгласно плана за наблюдение, предвиден в нейния план за управление, Испания следва да изпрати на Комисията доклад в установения срок.
                  
               
                     (28)
                  
                  
                     Ограничаването на срока на дерогацията ще осигури възможност за своевременни корективни управленски мерки, ако при наблюдението на плана за управление бъде констатиран незадоволителен природозащитен статус на експлоатирания запас, а едновременно с това и за оптимизиране на научната база с цел подобряване на плана за управление. За краен срок на дерогацията следва да се определи краят на риболовния сезон. Съответно дерогацията следва да се прилага до 30 април 2023 г.
                  
               
                     (29)
                  
                  
                     Тъй като срокът на дерогацията, предоставена с Регламент за изпълнение (ЕС) 2019/662, изтече на 31 декември 2019 г., настоящият регламент следва да се прилага с действие от 1 януари 2020 г., за да се гарантира правната приемственост. От съображения за правна сигурност настоящият регламент следва да влезе в сила по спешност.
                  
               
                     (30)
                  
                  
                     Мерките, предвидени в настоящия регламент, са в съответствие със становището на Комитета по рибарство и аквакултури,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Дерогация
            Член 13, параграф 1 от Регламент (ЕО) № 1967/2006 не се прилага за териториалните води на Испания в близост до крайбрежието на Балеарските острови за улов на стъкленка (Aphia minuta), на Ферерово попче (Pseudaphia ferreri) и на смарид (Spicara smaris) с корабни грибове, използвани от кораби, които изпълняват следните изисквания:
            
                        а)
                     
                     
                        вписани са в регистъра на корабите, воден от Генералната дирекция за риболова и морските райони на Балеарските острови;
                     
                  
                        б)
                     
                     
                        доказано са извършвали такъв риболов в продължение на повече от пет години и за тях не се предвижда бъдещо увеличаване на използваното риболовно усилие;
                     
                  
                        в)
                     
                     
                        притежават разрешение за риболов и извършват дейност съгласно плана за управление, приет от Испания в съответствие с член 19, параграф 2 от Регламент (ЕО) № 1967/2006.
                     
                  
         
            Член 2
            План за наблюдение и докладване
            Испания изпраща на Комисията доклад — за първи път до 30 септември 2020 г., а след това на всеки 12 месеца — изготвен в съответствие с плана за наблюдение, който се съдържа в плана за управление, посочен в член 1, буква в).
         
         
            Член 3
            Влизане в сила и срок на прилагане
            Настоящият регламент влиза в сила в деня след деня на публикуването му в Официален вестник на Европейския съюз.
            
            Той се прилага от 1 януари 2020 г. до 30 април 2023 г.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 1 септември 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 409, 30.12.2006 г., стр. 11.
         
            (2)  Регламент за изпълнение (ЕС) № 1233/2013 на Комисията от 29 ноември 2013 г. за предоставяне на дерогация от Регламент (ЕО) № 1967/2006 по отношение на минималното разстояние от брега и минималната дълбочина за улов на стъкленка (Аphia minuta), на риба от вида Pseudaphia ferreri и на смарид (Spicara smaris) с корабни грибове в част от териториалните води на Испания (Балеарски острови) (ОВ L 322, 3.12.2013 г., стр. 17).
         
            (3)  Регламент за изпълнение (ЕС) 2019/662 на Комисията от 25 април 2019 г. за удължаване на срока на дерогацията от Регламент (ЕО) № 1967/2006 на Съвета по отношение на минималното разстояние от брега и минималната дълбочина за улов на стъкленка (Аphia minuta), на риба от вида Pseudaphia ferreri и на смарид (Spicara smaris) с корабни грибове в част от териториалните води на Испания (Балеарски острови) (ОВ L 112, 26.4.2019 г., стр. 16).
         
            (4)  Decreto 19/2019, de 15 de marzo, por el que se establece el Plan de Gestión Pluriinsular para la Pesca con Artes de Tiro Tradicionales en aguas de las Illes Balears (BOIB № 035, 16.3.2019, стр. 9442).
         
            (5)  Научен, технически и икономически комитет по рибарство — Доклад от 62-ро пленарно заседание (PLEN-19-03), Служба за публикации на Европейския съюз, Люксембург, 2019 г., ISBN 978-92-76-14169-3, doi:10.2760/1597, JRC118961.
         
            (6)  Научен, технически и икономически комитет по рибарство — доклад от 63-то пленарно заседание (PLEN-20-01), Служба за публикации на Европейския съюз, Люксембург, 2020 г., ISBN 978-92-76-18117-0, doi:10.2760/465398, JRC120479.
         
            (7)  Ares(2020)2879866.
         
            (8)  Регламент (ЕС) 2019/1241 на Европейския парламент и на Съвета от 20 юни 2019 г. за опазване на рибните ресурси и защита на морските екосистеми чрез технически мерки, за изменение на регламенти (ЕО) № 2019/2006 и (ЕО) № 1224/2009 на Съвета и на регламенти (ЕС) № 1380/2013, (ЕС) 2016/1139, (ЕС) 2018/973, (ЕС) 2019/472 и (ЕС) 2019/1022 на Европейския парламент и на Съвета и за отмяна на регламенти (ЕО) № 894/97, (ЕО) № 850/98, (ЕО) № 2549/2000, (ЕО) № 254/2002, (ЕО) № 812/2004 и (ЕО) № 2187/2005 на Съвета (ОВ L 198, 25.7.2019 г., стр. 105).
         
            (9)  Регламент (ЕО) № 1224/2009 на Съвета от 20 ноември 2009 г. за създаване на система за контрол на Общността за гарантиране на спазването на правилата на общата политика в областта на рибарството, за изменение на регламенти (ЕО) № 847/96, (ЕО) № 2371/2002, (ЕО) № 811/2004, (ЕО) № 768/2005, (ЕО) № 2115/2005, (ЕО) № 2166/2005, (ЕО) № 388/2006, (ЕО) № 509/2007, (ЕО) № 676/2007, (ЕО) № 1098/2007, (ЕО) № 1300/2008, (ЕО) № 1342/2008 и за отмяна на регламенти (ЕИО) № 2847/93, (ЕО) № 1627/94 и (ЕО) № 1966/2006 (ОВ L 343, 22.12.2009 г., стр. 1).